ועדת העבודה, הרווחה והבריאות, כנסת 17, פרוטוקול מספר 92, 2006-11-07 09:00

משה שרוני: שלום, אני פותח את ישיבת הוועדה.

משה שרוני: אני מבקש מחה"כ אלדד לפתוח.

אריה אלדד: בישיבה הקודמת שהיתה ישיבה של ועדת המשנה, ניסינו לעשות אינטגרציה של הצעות החוק השונות שעלו.

אריה אלדד: היו שתיים וחצי משפחות של הצעות חוק בעניין הזה.

אריה אלדד: בהסכמה בין המציעים, אמרנו שיש לנו 3 תחומים שאנחנו רוצים לגעת בהם בתיקון חוק ביטוח בריאות ממלכתי: עדכון הטכנולוגיה, עדכון על פי השינויים הדמוגרפיים, מדד הבריאות על מרכיביו השונים.

אריה אלדד: התקבלה בדעתם של כל המציעים, ההצעה לא לנסות לכלול בהצעת חוק אחת את כל 3 התחומים האלה, מתוך חשש שזה יהיה נתח גדול מדי לאוצר המדינה הנמצא בימים אלה בקשיים גדולים.

אריה אלדד: לפיכך, אנחנו נחלק אותן לשתי הצעות חוק.

אריה אלדד: האחת, והיא הראשונה שתונח על שולחן הכנסת, עוסקת בעדכון מדד הטכנולוגיה בשיעור של 2%.

אריה אלדד: השנייה, היא עדכון על פי השינויים הדמוגרפיים של האוכלוסייה.

אריה אלדד: מקריא את תיקון סעיף 9 לחוק בריאות ביטוח בריאות ממלכתי: בחוק ביטוח בריאות ממלכתי, התשנ"ד – 1994 (להלן-החוק העיקרי), בסעיף 9- בסעיף קטן (ב) בפסקה (3) הסיפא החל במילים "או לעדכן את עלות הסל לקופות"-תימחק.

אריה אלדד: אחרי סעיף קטן (ב) יבוא: (ג) (1)

אריה אלדד: עלות הסל לקופות תגדל מידי שנה בשיעור של 2% לעומת עלותו בשנה הקודמת, לצורך הוספת שירותים לסל שירותי הבריאות, בסכום האמור: שירותי בריאות שנוספו לסל, כנגד גריעה של שירותים אחרים לפי סעיף 8(ב)(2) לא יימנו כחלק מהגידול האמור".

אריה אלדד: דהיינו נטו ולא ברוטו.

אריה אלדד: (2)עלות הסל לקופות תתעדכן מדי שנה בהתאם לגידול במספר המבוטחים המשוקלל בכל שנה לעומת מספר המבוטחים המשוקלל בשנה הקודמת.

אריה אלדד: בפסקה זו – מספר המבוטחים המשוקלל כמשמעותו בסעיף 17.

אריה אלדד: צריך למחוק את שיעור הגידול.

אריה אלדד: הדבר שהשארנו פתוח בהצעה, הוא מועד התחילה.

ג'ודי וסרמן: זה ייקבע בעת הכנת החוק לקריאה שנייה ושלישית.

זבולון אורלב: כולל האפשרות להדרגה.

משה שרוני: זה נשאיר לאחר כך.

זבולון אורלב: לפני קריאה שנייה ושלישית.

אריה אלדד: הצעת חוק זאת מוערכת על ידי משרד האוצר בעלות של למעלה מ-500,000,000 שקלים בשנה.

אריה אלדד: הצעת חוק זאת הנה הצעת חוק תקציבית כהגדרתה בחוק יסוד משק המדינה.

אריה אלדד: מדובר באינטגרציה של הצעות החוק של חברי הכנסת: דני נווה, חיים אורון,

אריה אלדד: אפרים סנה, זבולון אורלב, אלחנן גלזר, יצחק גלנטי, יצחק זיו, שרה מרום שלו, סטס מיסזניקוב.

משה שרוני: אפרים סנה נמחק, כי העלנו אותו בדרגה.

אריה אלדד: אבל אנחנו זוכרים את הצעת החוק שלו וגם את תרומתו לדיון.

אריה אלדד: הצעת החוק השנייה, שעוסקת במדד, היא בינתיים תישאר בוועדה להמשך העבודה שלנו.

אריה אלדד: היא אומרת, שבתוספת החמישית לחוק לעניין סעיף 9, מדד יוקר הבריאות ייקבע לפי שכלול, כאשר הויכוח המהותי בין האוצר ומשרד הבריאות לבין מומחים שונים, נציגי הקופות והמציעים הוא לגבי השאלה, האם לכלול את מדד יום אשפוז במדד הזה או לא.

אריה אלדד: המציעים, מבקשים לכלול את עלות יום אשפוז כמרכיב במדד הזה, ומעריכים את משקלו היחסי בתוך מדד יוקר הבריאות ב-55%.

אריה אלדד: השאר אמורים להיות מדד השכר ומדד המחירים לצרכן.

אריה אלדד: זה נשאר בינתיים בוועדה.

אריה אלדד: עם זה אנחנו לא מתקדמים.

משה שרוני: בזה אנחנו נטפל אחר כך.

זבולון אורלב: ועדת המשנה עשתה עבודה לא פשוטה.

זבולון אורלב: לקחת 6 הצעות ולעשות מהן אינטגרציה, זה לא קל.

זבולון אורלב: אני חושב, שראוי שהיו"ר יבוא בדברים עם נציגי הממשלה, כדי לראות איך הממשלה לא תתנגד.

זבולון אורלב: אחרת אנחנו נצטרך 50 חברי כנסת על מנת להעביר את החוק הזה, וזה די מסובך.

זבולון אורלב: אני מציע שתהיה הדברות גם עם הממשלה כדי להתקדם לקראת הקריאה השנייה.

משה שרוני: היה יותר קל לאסוף את חברי הכנסת שהציעו את זה ולהגיע להסכמה.

ג'ודי וסרמן: אם הוועדה מוכנה להצבעה, אז יש 2 הצבעות שהוועדה מוכנה לעשות.

ג'ודי וסרמן: לפי סעיף 138ב1 לתקנון, נדרשת הצבעה של הוועדה על הצעת הוועדה שהכנסת תרשה לחלק את הצעת החוק לשתי הצעות חוק נפרדות לקריאה הראשונה.

משה שרוני: נעבור להצבעה.

משה שרוני: ה צ ב ע ה בעד – 2 נגד – אין נמנעים - אין אין מתנגדים, אין נמנעים, ההצעה אושרה.

ג'ודי וסרמן: בכפוף לקבלת אישרו מליאת הכנסת על חלוקת הצעת החוק לשתי הצעות חוק נפרדות, נדרש אישור של הוועדה בהכנה לקריאה ראשונה של הצעת החוק לעניין התוספות הטכנולוגיות ועדכון התרופות, כפי שהציג חה"כ אלדד.

משה שרוני: נעבור להצבעה.

משה שרוני: ה צ ב ע ה בעד – 2 נגד – אין נמנעים - אין אין מתנגדים, אין נמנעים, ההצעה אושרה.

יורם בלשר: בכותרת כתוב: תוספת לטכנולוגיות ותרופות לאיזון הסל.

יורם בלשר: בסעיף ג 1 כתוב: לצורך הוספת שירותים לסל שירותי הבריאות.

יורם בלשר: אין פה בדיוק הגדרה שאומרת שזה לתוספת לטכנולוגיות ותרופות.

יורם בלשר: האם אפשר יהיה לנצל את הסעיף הזה ולהעמיס עליו שירותים נוספים, כמו שירותי פיזיותרפיה וסיעוד?

ג'ודי וסרמן: בהחלט כן.

ג'ודי וסרמן: כל מה שכלול בסל השירותים.

משה שרוני: פיזיותרפיה זה לא תרופה.

ג'ודי וסרמן: כל שירות שיכול להיות כלול בסל השירותים.

אריה אלדד: אם מחר נשמע על שירות חדש לגמרי, פיזיותרפיה לפגים.

אריה אלדד: האנשים מפגינים מול הכנסת, כי הם רוצים שהטכנולוגיה הזאת תיכנס לסל.

אריה אלדד: ועדת הסל השתכנעה.

מידד גיסין: השאלה היא, האם ועדת הסל תחליט.

ג'ודי וסרמן: רק מה שוועדת הסל תחליט.

אריה אלדד: שום דבר אחר לא נקבע פה, אלא על ידי ועדת הסל.

יורם בלשר: זה לא כתוב, אבל אם זאת הכוונה אז זה בסדר.

אריה אלדד: דנו בזה בישיבה הקודמת, והגענו למסקנה שבביטוי שירותים אנחנו כוללים את כל מה שנמצא בסל.

אלי שמיר: למרבית ההפתעה, הניסוח הוא נהדר.

אלי שמיר: אני מברך על הנוסח שנקבע, מפני שיש הרבה שירותים חסרים בסל הבריאות, שמשמעותם לבריאות היא עצומה.

אלי שמיר: לשים את הכל רק על תרופות וטכנולוגיות חדשות, זה לא בריא.

אלי שמיר: לכן, הנוסח הזה הוא נהדר.

משה שרוני: אני רוצה לסכם את הישיבה.

משה שרוני: אני רוצה להודות ליו"ר הצוות, חה"כ פרופ' אלדד, ולכל חברי הכנסת שנמצאים כאן ולכל חברי הכנסת שלא נמצאים כאן.

משה שרוני: תודה רבה, הישיבה נעולה.